### 33.    Beslutning om fremtidig løsning af danskuddannelsesopgaven

**Åbent**

Sagsnr.: 326-2017-33542       J.nr.: 15.40.00           Dokumentnr.:
326-2018-17115

**Sagstype**

Beslutning.

**Resume og sagens baggrund**

Folketinget har i juni 2017 vedtaget ændringer i lov om danskuddannelse
til voksne udlændinge m.fl., som bl.a. indeholder en præcisering af, at
kommunerne ved udløb af eksisterende driftsaftaler, skal sende
danskuddannelsesopgaven i udbud, medmindre Kommunalbestyrelsen selv vælger at
drive danskuddannelsen. Kommunalbestyrelsen skal således tage stilling til,
hvorvidt Kommunalbestyrelsen ønsker selv at drive et sprogcenter (tidligst fra
2019), eller opgaven skal sendes i udbud, evt. i et fælles udbud med
nabokommuner.

**Indstillinger**

Direktøren indstiller, at Kalundborg Kommune fremadrettet
selv driver danskuddannelsen til voksne udlændinge m.fl., og at opgaven
hjemtages fra 2019.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

Danskuddannelsesloven er på
væsentlige områder ændret således, at det erhvervsrettede fokus i
danskundervisningen er styrket og således, at kommunerne, via ændringer i
rammerne og økonomien, tilskyndes til at effektivisere danskuddannelsen. Blandt
de helt centrale ændringer er:

· Fastsættelsen af et maksimalt timeloft for kursister under
integrationsprogrammet på 15 timers danskundervisning om ugen (det er reelt en
nedsættelse ift. i dag)

· Refusionsloftet for udgifter til integrationsprogrammet nedsættes
fra 76.635 kr. til 36.053 kr. pr. helårsperson.

· En forpligtelse for kommunerne til at sende danskuddannelse i
udbud, hvis kommunen ikke selv ønsker at drive opgaven.

· Kommunerne i hver region har pligt til at udarbejde regionale
rammeaftaler mindst hvert fjerde år, og første gang senest den 1. juli 2021.

Hovedparten af lovændringerne er
trådt i kraft den 1. juli 2017, mens bl.a. ændringer i den statslige
finansiering træder i kraft den 1. januar 2018.

Lovændringen tydeliggør, at udbud
af danskuddannelse skal behandles efter reglerne i udbudsloven. Det betyder, at
Kommunalbestyrelsen ikke kan fortsætte med den samme udbyder i flere
efterfølgende kontraktperioder uden, at opgaven har været i udbud. Vælger
Kommunalbestyrelsen selv at drive danskuddannelsen, skal opgaven dog ikke
sendes i udbud. Der skal således træffes en politisk beslutning om varetagelsen
af danskuddannelsesopgaven fremadrettet.

Jobcentrets eksisterende kontrakt
med Sprogcentret i Kalundborg har ingen udløbsdato og kan under hensyn til
opsigelsesbetingelserne i kontrakten (8 måneders varsel til udgangen af et kalenderår)
tidligst opsiges til den 1. maj 2018 med ophør 31. december 2018. Kalundborg
Kommune har således mulighed for at hjemtage danskuddannelsesopgaven fra 2019.

For nuværende suppleres den
eksisterende kontrakt med en tillægskontrakt, der adresserer ændringerne i
danskuddannelsesloven, og som vil være gældende til det tidspunkt, hvor samarbejdet
i øvrigt ophører.

Kommunernes pligt til at
udarbejde regionale rammeaftaler mindst hvert fjerde år skal samtidig sikre, at
kommunerne koordinerer og samarbejder om danskuddannelsestilbuddene på tværs af
kommunegrænser. Rammeaftalen skal *beskrive* det regionale udbud af
danskuddannelse og den forventede udvikling i kursistgrundlaget, og er således *ikke*
en overordnet rammeaftale om varetagelse af danskuddannelsesopgaven, hvorunder
den enkelte kommune kan indgå en delaftale med en konkret udbyder. Der vil med
andre ord ikke blive tale om en regional udbudsproces. Kommunen har selv
ansvaret for at gennemføre en udbudsforretning og har selv initiativforpligtelsen
i den sammenhæng. Da rammeaftalerne har til formål at beskrive udbuddet af
danskuddannelse, skal udarbejdelsen af rammeaftalen tidsmæssigt planlægges således,
at rammeaftalen giver mening i forhold til udarbejdelse af udbud.

*Tre løsningsmodeller*

Der er tre modeller i forhold til
løsning af danskuddannelsesopgaven fremadrettet:

1. Kalundborg
Kommune driver selv danskuddannelsesopgaven

2. Kalundborg
Kommune sender opgaven i udbud

3. Kalundborg
Kommune går i udbud med danskuddannelsesopgaven sammen med Holbæk og [adresse]
Kommune.

Holbæk Kommune planlægger at
gennemføre et udbud på området i 2018, og Kalundborg Kommune har mulighed for
at koble sig på dette udbud sammen med [adresse]. Målet for Holbæk og [adresse]
er, at en ny aftale om løsning af danskuddannelsesopgaven er i drift pr. 1.
april 2019, mens Kalundborg Kommune i givet fald vil have behov for, at aftalen
er i drift pr. 1. januar 2019. Dermed vil et evt. fælles udbud forudsætte, at
der indgås en særskilt aftale med Sprogcentret i Kalundborg om løsning af
danskuddannelsesopgaven i perioden 1. januar til 31. marts 2019.

Såfremt Kalundborg Kommune vælger
at gå i et fælles udbud med Holbæk m.fl., er kommunen inviteret til en
møderække med drøftelse af udbudsproces, rollefordeling mellem kommunerne og
kravspecifikationer, herunder bl.a. krav om, at danskundervisningen placeres
fysisk i de kommuner, som udbuddet omfatter. Første møde afholdes den 6.
februar 2018.

Der er fordele og ulemper ved
alle 3 løsninger. Ud fra en samlet afvejning anbefaler administrationen, at
Kalundborg Kommune hjemtager opgaven og dermed selv driver danskuddannelsen for
voksne udlændinge m.fl. fra år 2019. Antallet af flygtninge, der skal modtage
danskuddannelse, er faldende, og omfanget af opgaven forventes derfor i 2019 at
være på et niveau, som Kalundborg Kommune selv vil kunne løse.

Notat af 18. januar 2018 med uddybende beskrivelse af
lovændringerne og de økonomiske konsekvenser er vedlagt som bilag.

**Økonomiske konsekvenser**

Budgettet til danskuddannelse er som følge af ændringerne i
danskuddannelsesloven reduceret med 3,0 mio. kr. svarende til 16 pct. På
indtægtssiden vil kommunen miste 5,7 mio. kr. i statsrefusion. Kommunen vil
blive kompenseret for merudgifter som følge af lovændringen. Kompensationen
indgår som del af reguleringen af budgetgarantien, og den er indarbejdet på
området med 2,7 mio. kr. i budget 2018-2021.

**Direktionens møde den 22.
januar 2018:**

Anbefales.

**Økonomiudvalgets møde den 24.
januar 2018:**

Anbefales.

**Bilag**

|  |  |
| --- | --- |
| 2018-01-18\_Notat\_Fremtidig løsning af danskuddannelsesopgaven\_ | 326-2018-18185 |